КIуэкIуэ Казбек яIущIащ Къэбэрдей-Балъкъэрым и щIэныгъэлI ныбжьыщIэхэм
Къэбэрдей-Балъкъэрым и Iэтащхьэ КIуэкIуэ Казбек КъБР-м и Правительствэм и Унэм дыгъуасэ щаIущIащ республикэм и щIэныгъэлI ныбжьыщIэхэм. Ар ирагъэхьэлIат Урысей щIэныгъэм и махуэм, илъэс къэс мазаем и 8-м ягъэлъапIэм.
ЗэIущIэм кърихьэлIащ КъБР-м цIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министрым и къалэнхэр зыгъэзащIэ Езауэ Анзор, Урысейм ЩIэныгъэхэмкIэ и академием и Къэбэрдей-Балъкъэр щIэныгъэ центрым и унафэщI Нэгъуей Залымхъан, КъБР-м и щIэныгъэлI, IэщIагъэлI ныбжьыщIэхэм я советым хэтхэр, УФ-м и Президентым и грантхэр зратхэу Бэрбэч Хь. М. и цIэр зезыхьэ Къэбэрдей-Балъкъэр къэрал университетым, КIуэкIуэ В. М. и цIэр зезыхьэ Къэбэрдей-Балъкъэр мэкъумэш университетым я лIыкIуэхэр.
Республикэм и Iэтащхьэм къызэхуэсахэм ягу къигъэкIыжащ Урысейм и Президент Путин Владимир дызэрыт гъэр ЩIэныгъэмрэ технологиехэмрэ я илъэсу зэригъэувар. Къэралым и Президентым и Указым ипкъ иткIэ, КъБР-м ЦIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министерствэм иубзыхуащ Къэбэрдей-Балъкъэрым ЩIэныгъэмрэ технологиехэмрэ я илъэсым хыхьэу зэфIагъэкIын хуейхэр. Абы хохьэ унэтIыныгъэ зэмылIэужьыгъуэхэм хуэгъэпса, щIыналъэ, урысейпсо, дунейпсо мыхьэнэ зиIэ семинархэр, гъэлъэгъуэныгъэхэр, «стIол хъурейхэр», щIэныгъэ-практикэ конференцхэр.
КIуэкIуэ Казбек къыхигъэщащ мыпхуэдэ зэIущIэхэр щIэныгъэм зегъэужьыным зэрыхуэщхьэпэр, мы илъэсри къэхутэныгъэщIэхэмкIэ къулейуэ щытыну зэрыщыгугъыр. «Мы илъэсыр хъун хуейщ хэку щIэныгъэм нэхъри зегъэужьыным хуэщхьэпэ Iуэхухэр щызэфIах, технологиещIэхэр къыщагъэIурыщIэ зэман. Къэралым и Президентым къалэну къигъэуващ 2030 гъэм ирихьэлIэу щIэныгъэ къэхутэныгъэу щрагъэкIуэкIымкIэ Урысей Федерацэр дунейм щынэхъ пэрыт къэралипщIым яхыхьэн хуейуэ. А лъагапIэм дынэсын щхьэкIэ къэгъэщхьэпэн хуейщ цIыхухэм щIэныгъэ нэхъыщхьэ егъэгъуэтын IэнатIэри. Фэрэ дэрэ къытпэщытщ Къэбэрдей-Балъкъэрыр а IуэхумкIэ къэралым щынэхъ пажэхэм яхэдгъэхьэну», — жиIащ республикэм и УнафэщIым.
Апхуэдэуи абы къыхигъэщащ Президентым къигъэува къалэнхэр зэрахуэгъэзэщIэнур, щIэм тету заужьмэ, технологиещIэхэр къагъэIурыщIэмэ. Абы папщIи республикэм лъабжьэфIхэр зэрыщыIэр, еджапIэ нэхъыщхьэхэм я материально-техникэ лъабжьэр а лэжьыгъэм хуэфэщэну зэрылъэщри жиIащ.
КIуэкIуэ Казбек къытеувыIащ щIэныгъэлI ныбжьыщIэхэм зэрызыщIагъакъуэ щIыкIэхэми.
«Дэ лэжьыгъэ пыухыкIа идогъэкIуэкI щIэныгъэм къыхыхьагъащIэхэм защIэгъэкъуэным, ахэр гъэгушхуэным хуэунэтIауэ: щIэныгъэмрэ инновацэхэмрэ я IэнатIэм щагъэуващ республикэ саугъэтыр, щIэныгъэмрэ техникэмрэ къыщыхэжаныкIхэм папщIэ диIэщ Къэрал саугъэти. Аспирантхэм я стипендиери 2021 гъэм щIышылэм и 1-м къыщыщIэдзауэ сом мини 10-м нэдгъэсащ», — жиIащ КIуэкIуэ Казбек
ЗэIущIэм Iуэху куэдым щытепсэлъыхьащ — щIэныгъэ зэгухьэныгъэхэм я Iуэху зыIутым къыщыщIэдзауэ махуэ къэс зыхэтхэми щыщIэкIыжу. ЩIэныгъэлI ныбжьыщIэхэм я гугъу ящIащ мы зэманым зэлэжьхэм, дяпэкIэ я мурадхэм. Апхуэдэу, Бгы лъагэ геофизикэ институтым и щIэныгъэ лэжьакIуэ Кущев Станислав тепсэлъыхьащ абы республикэм и мэкъу-мэш IэнатIэм мыхьэнэшхуэ зэрыщиIэм къыхэкIыу, пшэм хэт щIыкIэ уэр гъэлъэлъэным ехьэлIа Iуэхум яужь зэритыр. КIуэкIуэ В. М. и цIэр зезыхьэ Къэбэрдей-Балъкъэр къэрал мэкъумэш университетым и аспирант Уэдыжь Андемыркъан мэкъумэш къэкIыгъэхэм нэху требгъадзэурэ зэрызебгъэужь хъуну щIыкIэм йолэжь. Ресубликэм и Iэтащхьэм жиIащ апхуэдэ Iуэху щхьэпэхэр диIыгъыну зэрыхьэзырыр.
Зэхуэсым зыщытепсэлъыхьахэр къыщызэщIикъуэжым КIуэкIуэ Казбек къыхигъэщащ республикэмрэ къэралымрэ я властым и органхэм щIэныгъэлI ныбжьыщIэхэм адэкIи зэрызыщIагъэкъуэнур.
«Фэ фызыхэт лэжьыгъэм икъукIэ мыхьэнэшхуэ иIэщ къэралым и дежкIи республикэмкIи, ауэ нэхъыбэу сэ фыкъызыхуезджэнур мы лэжьыгъэм фыхэзыша фи гугъэхэмрэ мурадхэмрэ фахуэпэжынырщ — фи гъащIэр щIэныгъэм тевухуэнырщ. Сэ солъагъу а лэжьыгъэм гурэ псэкIэ фызэрыхэпщIар. Фи зэфIэкIыр, щIэныгъэм щызыIэрывгъэхьэ ехъулIэныгъэхэр республикэми къэралми къахуэщхьэпэну дыщогугъ», — жиIащ КIуэкIуэ Казбек зэIущIэр щызэхуищIыжым.
КъБР-м и9ствэмрэ я пресс-IуэхущIапIэ.
